Suvestinė redakcija nuo 2023-01-01 iki 2023-02-28

Įsakymas paskelbtas: TAR 2019-12-18, i. k. 2019-20370

VALSTYBĖS ĮMONĖS REGISTRŲ CENTRO

GENERALINIS DIREKTORIUS

ĮSAKYMAS

DĖL JURIDINIŲ ASMENŲ REGISTRO TVARKYMO TAISYKLIŲ PATVIRTINIMO

2019 m gruodžio 18 d. Nr. VE-639 (1.3 E)

Vilnius

Vadovaudamasis Juridinių asmenų registro nuostatų, patvirtintų Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“, 13.14 papunkčiu:

1.	Tvirtinu Juridinių asmenų registro tvarkymo taisykles (pridedama).

2.	Pripažįstu netekusiu galios valstybės įmonės Registrų centro direktoriaus 2013 m. gegužės 8 d. įsakymą Nr. v-110 „Dėl Juridinių asmenų registro tvarkymo taisyklių patvirtinimo“ su visai pakeitimais ir papildymais.

Generalinis direktorius	Saulius Urbanavičius

PATVIRTINTA

Valstybės įmonės Registrų centro

generalinio direktoriaus

2019 m. gruodžio 18 įsakymu

Nr. VE-639 (1.3 E)

JURIDINIŲ ASMENŲ REGISTRO TVARKYMO TAISYKLĖS

I SKYRIUS

BENDROSIOS NUOSTATOS

1. Juridinių asmenų registro tvarkymo taisyklės (toliau – Taisyklės) reglamentuoja Juridinių asmenų registro (toliau – Registras) tvarkytojo darbo tvarką ir Registro tvarkymo procedūras.

2. Registro tvarkytojas užtikrina Registro tvarkymo funkcijų, atliekamų registruojant ar Juridinių asmenų registro nuostatuose, patvirtintuose Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl juridinių asmenų registro nuostatų patvirtinimo“ (toliau – Nuostatai), nurodytais atvejais įtraukiant į Registrą Nuostatuose nurodytų teisinių formų juridinius asmenis, jų filialus ir atstovybes, užsienio juridinių asmenų ir kitų organizacijų filialus ir atstovybes (toliau – Registro objektai), įgyvendinimą.

3. Taisyklėse vartojamos sąvokos atitinka Lietuvos Respublikos civiliniame kodekse, Lietuvos Respublikos valstybės informacinių išteklių valdymo įstatyme, Lietuvos Respublikos juridinių asmenų registro įstatyme, Nuostatuose ir kituose teisės aktuose vartojamas sąvokas.

4. Registro tvarkymo veiksmai, susiję su Registro objekto, jo duomenų, informacijos ir dokumentų registravimu, įrašymu, įtraukimu į Registrą, išbraukimu iš Registro, atliekami bet kuriame valstybės įmonės Registrų centro (toliau – Registrų centras) struktūriniame padalinyje, išskyrus atvejus, kai dokumentai Registro tvarkytojui pateikiami asmeniškai arba paštu. Tokiais atvejais Registro objekto, išskyrus Lietuvos Respublikos juridinių asmenų filialus ir atstovybes, jo duomenų, informacijos ir dokumentų registravimas, įrašymas, įtraukimas į Registrą, išbraukimas iš Registro, atliekami tame Registrų centro struktūriniame padalinyje, į kurio veiklos teritoriją patenka Registro objekto buveinės adresas. Lietuvos Respublikos juridinio asmens filialo ar atstovybės, jų duomenų, informacijos ir dokumentų registravimas, įrašymas, įtraukimas į Registrą, išbraukimas iš Registro atliekami tame Registrų centro struktūriniame padalinyje, į kurio veiklos teritoriją patenka filialą ar atstovybę įsteigusio Lietuvos Respublikos juridinio asmens buveinės adresas. Pakeistos Registro objekto, išskyrus Lietuvos Respublikos juridinių asmenų filialus ar atstovybes, buveinės registravimas atliekamas tame Registrų centro struktūriniame padalinyje, į kurio veiklos teritoriją patenka Registro objekto naujos buveinės adresas.

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

II SKYRIUS

DOKUMENTŲ PRIĖMIMO TVARKA

5.	Registro duomenų, informacijos ir dokumentų teikėjai (toliau – dokumentų ir duomenų teikėjai) dokumentus Registro tvarkytojui gali pateikti asmeniškai arba paštu bet kuriam Registrų centro klientų aptarnavimo padaliniui (toliau – Klientų aptarnavimo padalinys). Teikiant dokumentus Registro tvarkytojui asmeniškai turi būti pateikiamas dokumentų ir duomenų teikėjo asmens tapatybę patvirtinantis dokumentas, siunčiant paštu – šio dokumento kopija.

6. Nuostatų nustatytais atvejais dokumentai Registro tvarkytojui gali būti pateikiami tiesiogiai elektroniniu būdu per Registrų centro savitarnos sistemą naudojantis Juridinių asmenų registravimo elektronine paslauga (toliau – JAREP). Teikiant dokumentus elektroniniu būdu per Registrų centro savitarnos sistemą naudojantis JAREP, dokumentai turi būti pasirašyti kvalifikuotu elektroniniu parašu.

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

7. Kai Nuostatų nustatytais atvejais Registro tvarkytojui yra pateikiami dokumentų originalai, Registro tvarkytojas gali padaryti pateikto dokumento originalo, išskyrus steigimo dokumentus, prašymų formas ir dokumentus, kurie Nuostatų nustatyta tvarka yra patvirtinti notaro ar Lietuvos Respublikos teisingumo ministerijos, kopiją ir grąžinti originalą dokumentų ir duomenų teikėjui. Dokumento kopija tvirtinama tikrumo žyma, kurią sudaro žodžiai „Kopija tikra“ („Nuorašas (Išrašas) tikras“), dokumento kopijos, nuorašo ar išrašo tikrumą tvirtinančio darbuotojo pareigų pavadinimas, parašas, vardas (vardo raidė) ir pavardė, data.

Punkto pakeitimai:

Nr. VE-967 (1.3 E), 2022-12-28, paskelbta TAR 2022-12-28, i. k. 2022-27146

8. Kai notarui ar Teisingumo ministerijai nėra galimybės teikti dokumentus elektroniniu būdu per Registrų centro savitarnos sistemą naudojantis JAREP, notaro ar Teisingumo ministerijos patvirtinti dokumentai Registro tvarkytojui teikiami taip:

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

8.1.	kiekvieno dokumento lapai sunumeruoti, tačiau nesusiūti;

8.2.	ant kiekvieno dokumento lapo notaro ar Teisingumo ministerijos atstovo parašas ir antspaudas;

8.3.	dokumentai įdėti į voką su užrašu: „Skirta pateikti valstybės įmonei Registrų centrui“.

9.	Dokumentų ir duomenų teikėjų asmeniškai teikiamus dokumentus priimantis Klientų aptarnavimo padalinio darbuotojas, išskyrus atvejus, kai dokumentai teikiami tiesiogiai elektroniniu būdu per Registrų centro savitarnos sistemą naudojantis JAREP, patikrina, ar:

9.1.	asmuo turi teisę teikti dokumentus ir ar galioja pateiktas asmens tapatybę patvirtinantis dokumentas;

9.2.	pateikiamas nustatytos formos prašymas ir teisės aktų nustatytais atvejais patikrina, ar jame yra tvirtinamasis įrašas;

9.3.	pateiktuose dokumentuose nurodytas Registro objekto kodas (išskyrus atvejus, kai registruojamas ar įtraukiamas į Registrą naujas Registro objektas) ir pavadinimas (išskyrus atvejus, kai keičiamas Registro objekto pavadinimas) atitinka Registre įregistruotus duomenis;

9.4.	pateikti visi prašyme nurodyti dokumentai;

9.5. pateikti juridinio asmens, užsienio juridinio asmens ar kitos organizacijos filialo ar atstovybės elektroninio pašto adresas korespondencijai ir kontaktinis mobiliojo ryšio numeris;

Papunkčio pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

9.6. žyma, kad juridinis asmuo yra nevyriausybinė organizacija, registruojama pirmą kartą (tik tais atvejais, kai teikiamas prašymas įregistruoti žymą, kad juridinis asmuo yra nevyriausybinė organizacija).

Papildyta papunkčiu:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

10. Dokumentai nepriimami, jeigu neatitinka Taisyklių 8 ir 9 punktuose, išskyrus 9.6 papunktį, nurodytų reikalavimų.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

11.	Klientų aptarnavimo padalinio darbuotojas, priėmęs dokumentus, Registrų centro Paslaugų apskaitos sistemoje nurodo pateiktus dokumentus, suformuoja prašymą, atspausdina Registrų centro Paslaugų apskaitos sistemoje suformuotą prašymą ir pateikia dokumentų ir duomenų teikėjui pasirašyti.

12. Jeigu yra pateikiamas prašymas laikinai įrašyti Registro objekto pavadinimą į Registrą arba prašymas įregistruoti ar įtraukti į Registrą Registro objektą ar pakeistus steigimo dokumentus dėl Registro objekto pavadinimo ar teisinės formos pasikeitimo, kai pavadinimas anksčiau nebuvo laikinai įrašytas į Registrą, dokumentus priimantis Klientų aptarnavimo padalinio darbuotojas nedelsdamas Registro duomenų tvarkymo programoje užpildo naujo pavadinimo užsakymo formą.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

13.	Klientų aptarnavimo padalinyje gauti dokumentai nedelsiant perduodami arba ne vėliau kaip kitą darbo dieną išsiunčiami Registrų centro struktūriniam padaliniui pagal Taisyklių 4 punkte nurodytą kompetenciją.

14. Dokumentų gavimo Registrų centre data yra visų Nuostatuose nurodytų dokumentų ir patvirtinimo, kad sumokėtas atlyginimas už registravimą, išskyrus atvejus, kai Registro objektai registruojami ar įtraukiami į Registrą neatlygintinai arba kai dokumentus per Registrų centro savitarnos sistemą naudodamasis JAREP teikia notaras, pateikimo data.

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

III SKYRIUS

DOKUMENTŲ NAGRINĖJIMAS IR SPRENDIMŲ PRIĖMIMAS

15.	Išnagrinėjus pateiktus dokumentus, per Nuostatuose ir Taisyklėse nustatytus terminus priimami šie Registro tvarkytojo sprendimai:

15.1.	įregistruoti arba atsisakyti įregistruoti Registro objektą, išskyrus tradicinę Lietuvos religinę bendruomenę, bendriją ir centrą, jų tos pačios religijos tikslams įgyvendinti įsteigtus juridinius asmenis ir profesinę sąjungą ar jų susivienijimą;

15.2.	išregistruoti arba atsisakyti išregistruoti Registro objektą, išskyrus tradicinę Lietuvos religinę bendruomenę, bendriją ir centrą, jų tos pačios religijos tikslams įgyvendinti įsteigtus juridinius asmenis ir profesinę sąjungą ar jų susivienijimą;

15.3.	įtraukti į Registrą ar išbraukti iš jo arba atsisakyti įtraukti į Registrą ar išbraukti iš jo tradicinę Lietuvos religinę bendruomenę, bendriją ar centrą, jų tos pačios religijos tikslams įgyvendinti įsteigtus juridinius asmenis;

15.4.	įtraukti į Registrą ar išbraukti iš jo arba atsisakyti įtraukti į Registrą ar išbraukti iš jo profesinę sąjungą ar jų susivienijimą;

15.5.	įregistruoti ar įtraukti į Registrą arba atsisakyti įregistruoti ar įtraukti į Registrą pakeistus juridinio asmens steigimo dokumentus;

15.6. Neteko galios nuo 2023-01-01

Papunkčio naikinimas:

Nr. VE-967 (1.3 E), 2022-12-28, paskelbta TAR 2022-12-28, i. k. 2022-27146

15.7.	įregistruoti arba atsisakyti įregistruoti Registro objekto, išskyrus tradicinę Lietuvos religinę bendruomenę, bendriją ir centrą, jų tos pačios religijos tikslams įgyvendinti įsteigtus juridinius asmenis ir profesinę sąjungą ar jų susivienijimą, duomenis ar jų pakeitimus;

15.8.	įrašyti arba atsisakyti įrašyti į Registrą Taisyklių 15.3 ir 15.4 papunkčiuose nurodytų juridinių asmenų duomenis ar jų pakeitimus;

15.9.	įrašyti arba atsisakyti įrašyti informaciją apie Registro objektus;

15.10.	6 (šešiems) mėnesiams laikinai į Registrą įrašyti arba atsisakyti įrašyti Registro objekto pavadinimą, šiam terminui pasibaigus išbraukti pavadinimą iš Registro;

15.11.	suteikti arba atsisakyti suteikti paramos gavėjo statusą, panaikinti paramos gavėjo statusą Nuostatų nustatyta tvarka;

15.12.	ištaisyti arba atsisakyti ištaisyti klaidingus, netikslius ar neišsamius Registro objekto duomenis ir (ar) informaciją;

15.13.	tvarkyti Registro objekto duomenis ir (ar) informaciją pagal Registro objekto dokumentų byloje esančius dokumentus;

15.14.	paskelbti Registro objektų pateiktus viešus pranešimus Registro tvarkytojo leidžiamame elektroniniame informaciniame leidinyje (toliau – Elektroninis leidinys).

151. Registro tvarkytojas Civilinio kodekso 2.70 straipsnyje numatytais pagrindais per Nuostatuose ir Taisyklėse nustatytus terminus priima šiuos sprendimus:

151.1. inicijuoti juridinio asmens likvidavimą;

151.2. likviduoti juridinį asmenį.

Papildyta punktu:

Nr. VE-145 (1.3 E), 2021-03-10, paskelbta TAR 2021-03-10, i. k. 2021-04949

152. Registro tvarkytojas, vadovaudamasis Lietuvos Respublikos tarptautinių sankcijų įstatymu, Tarptautinių sankcijų įgyvendinimo tvarkos aprašu, patvirtintu Lietuvos Respublikos Vyriausybės 2022 m. gegužės 25 d. nutarimu Nr. 535 „Dėl Lietuvos Respublikos tarptautinių sankcijų įstatymo įgyvendinimo“, Registre įrašo, keičia ar panaikina šiuose teisės aktuose nurodytą informaciją apie taikomas sankcijas.

Papildyta punktu:

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

16. Registrų centro struktūrinių padalinių darbuotojai patikrina, ar sumokėtas atlyginimas už registravimą, išskyrus atvejus, kai Registro objektai registruojami ar įtraukiami į Registrą neatlygintinai arba kai dokumentus per Registrų centro savitarnos sistemą naudodamasis JAREP teikia notaras, išnagrinėja pateiktus dokumentus ir nustato, ar:

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

16.1.	pateikti visi teisės aktuose nurodyti dokumentai;

16.2.	Registro tvarkytojui pateikti duomenys ir dokumentai atitinka vieni kitus, yra aiškūs ir neklaidinantys;

16.3.	dokumentų forma atitinka teisės aktų reikalavimus;

16.4. dokumentų turinys neprieštarauja teisės aktams, išskyrus Nuostatų 59 punkte nustatytas išimtis;

Papunkčio pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

16.5.	dokumentų ir duomenų teikėjai yra Nuostatų 38 punkte nurodyti asmenys.

17. Registrų centro struktūrinių padalinių darbuotojai atskirais atvejais taip pat nustato, ar:

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

17.1.	nepraleisti patvirtintų steigimo dokumentų pateikimo Registro tvarkytojui terminai, t. y. iki dokumentų gavimo Registrų centre nuo jų patvirtinimo datos nepraėjo 6 (šeši) mėnesiai, jeigu įstatymuose nenustatytas kitoks terminas;

17.2. steigiamo Registro objekto pavadinimas ar keičiamas įregistruoto ar į Registrą įtraukto Registro objekto pavadinimas (jeigu pavadinimas nebuvo laikinai įrašytas į Registrą) nėra tapatus kitų Registro objektų pavadinimams, taip pat laikinai įrašytiems į Registrą Registro objektų pavadinimams ir įregistruotiems Lietuvos Respublikos arba Europos Sąjungos prekių ženklams bei tarptautinės registracijos prekių ženklams, kurių registracija yra išplėsta Lietuvos Respublikoje, ir filialo ar atstovybės pavadinime yra juridinio asmens (steigėjo) pavadinimas ir žodis „filialas“ ar „atstovybė“. Kai steigiamo Registro objekto ar įregistruoto ar į Registrą įtraukto Registro objekto, kurio pavadinimas yra keičiamas, dokumentai Registro tvarkytojui pateikiami tiesiogiai elektroniniu būdu per Registrų centro savitarnos sistemą naudojantis JAREP, papildomai nustatoma, ar tenkinami Nuostatų 103, 1031, 104 ir 105 punktuose nurodyti reikalavimai pavadinimui;

Papunkčio pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

17.3.	pateiktas su juridiniu asmeniu susijusio juridinio asmens arba užsienio juridinio asmens ar organizacijos sutikimas naudoti šio juridinio asmens arba užsienio juridinio asmens ar organizacijos pavadinimą, o kartu su užsienio juridinio asmens ar organizacijos sutikimu pateiktas registro, kuriame kaupiami ir saugomi duomenys apie tą juridinį asmenį, išrašas ar kitas dokumentas, patvirtinantis, kad juridinis asmuo įregistruotas, jeigu pagal užsienio valstybės teisės aktus išrašas neišduodamas, išskyrus Nuostatuose nustatytus atvejus, kai užsienio valstybių registrų duomenys apie juridinių asmenų įregistravimą yra viešai ir neatlygintinai prieinami, ir asmens, pasirašiusio sutikimą naudoti susijusio užsienio juridinio asmens ar organizacijos pavadinimą, įgaliojimus patvirtinantis dokumentas;

17.4. Neteko galios nuo 2022-12-29

Papunkčio naikinimas:

Nr. VE-967 (1.3 E), 2022-12-28, paskelbta TAR 2022-12-28, i. k. 2022-27146

17.5.	yra patalpų savininko arba bendraturčių sutikimas, jei steigėjas ar juridinis asmuo nėra patalpų, suteikiamų Registro objekto buveinei registruoti, savininkas arba patalpos steigėjui ar juridiniam asmeniui priklauso bendrosios dalinės ar bendrosios jungtinės nuosavybės teise;

17.6.	steigiamos individualios įmonės savininkas nėra teismo pripažintas neveiksniu, nėra kitos individualios įmonės savininku, tikrosios ūkinės bendrijos ir komanditinės ūkinės bendrijos tikruoju nariu;

17.7.	juridinio asmens vadovas, kolegialaus valdymo organo narys ar kitas asmuo, turintis teisę veikti juridinio asmens vardu teismo nėra pripažintas neveiksniu tam tikroje srityje, susijusioje su atstovavimu, sandorių sudarymu, dalyvavimu juridinio asmens veikloje ir panašiai;

17.8.	juridinio asmens vadovui, kolegialaus valdymo organo nariui teismo sprendimu nėra apribota teisė eiti viešojo ir (ar) privataus juridinio asmens vadovo pareigas ar būti kolegialaus valdymo organo nariu.

17.9. gauta Nuostatų 198.3 papunktyje nurodyta pažyma, kai yra gauta įsiteisėjusio teismo sprendimo dėl juridinio asmens pabaigos kopija. Jeigu minėta pažyma nėra gauta, apie tai raštu informuojamas nemokumo administratorius. Juridinis asmuo išregistruojamas iš Registro tik gavus Nuostatų 198.3 papunktyje nurodytą pažymą.

Papildyta papunkčiu:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

18. Registro tvarkytojo sprendimai, nurodyti Taisyklių 15 punkte, išskyrus Nuostatų 129.2 papunktyje nurodytus sprendimus, priimami įrašant duomenis ir (ar) informaciją į Registrą ir juos patvirtinant. Registro tvarkytojui priėmus Taisyklių 151 punkte nurodytus sprendimus, Registre įregistruojamas teisinis statusas „Inicijuojamas likvidavimas“ arba „Likviduojamas“ ir duomenys patvirtinami. Įrašus Registre įrašo ir tvirtina Registrų centro struktūrinių padalinių darbuotojai Taisyklių 19–21 punktuose nustatyta tvarka.

Punkto pakeitimai:

Nr. VE-145 (1.3 E), 2021-03-10, paskelbta TAR 2021-03-10, i. k. 2021-04949

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

19. Teisę įrašyti į Registrą duomenis ir (ar) informaciją, Registro tvarkytojui priėmus Taisyklių 15.1, 15.5, 15.7 papunkčiuose nurodytus sprendimus, turi ne žemesnę kaip registratoriaus kvalifikacinę kategoriją turintys Registrų centro struktūrinių padalinių darbuotojai.

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

20. Teisę įrašyti į Registrą duomenis ir (ar) informaciją, Registro tvarkytojui priėmus Taisyklių 15.2–15.4, 15.8–15.14 papunkčiuose ir 151 punkte nurodytus sprendimus, turi registratoriaus asistento ir aukštesnę kvalifikacinę kategoriją turintys Registrų centro struktūrinių padalinių darbuotojai.

Punkto pakeitimai:

Nr. VE-145 (1.3 E), 2021-03-10, paskelbta TAR 2021-03-10, i. k. 2021-04949

Nr. VE-967 (1.3 E), 2022-12-28, paskelbta TAR 2022-12-28, i. k. 2022-27146

21.	Teisę patvirtinti įrašus Registre turi registratoriaus eksperto ir vyriausiojo registratoriaus kvalifikacinę kategoriją turintys Registrų centro struktūrinių padalinių darbuotojai, o Nuostatų 23.21 ir 26.2 papunkčiuose, 38.7 papunktyje, išskyrus 38.7.6, 38.7.11, 38.7.12 papunkčius, 1483 punkte ir Taisyklių 15.11 papunktyje bei 61 punkte nurodytais atvejais – ne žemesnę kaip registratoriaus kvalifikacinę kategoriją turintys Registrų centro struktūrinių padalinių darbuotojai. Registratoriaus eksperto kvalifikacinę kategoriją turintys Registrų centro struktūrinių padalinių darbuotojai turi teisę tvirtinti registratoriaus ir registratoriaus asistento kvalifikacinę kategoriją turinčių Registrų centro struktūrinių padalinių darbuotojų įrašus Registre, vyriausiojo registratoriaus ir registratoriaus kvalifikacinę kategoriją turintys Registrų centro struktūrinių padalinių darbuotojai – tik savo pačių įrašus Registre.

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

22. Ant įregistruotų juridinio asmens steigimo dokumentų dedama žyma, kurioje nurodoma steigimo dokumentų įregistravimo Registre data ir juridinio asmens kodas. Dokumentų ir duomenų teikėjui juridinio asmens steigimo dokumentų originalai išduodami Taisyklių 30 punkte nustatyta tvarka.

Punkto pakeitimai:

Nr. VE-967 (1.3 E), 2022-12-28, paskelbta TAR 2022-12-28, i. k. 2022-27146

23. Jeigu išnagrinėję pateiktus dokumentus Registrų centro struktūrinių padalinių darbuotojai nustato, kad yra kliūčių įregistruoti ar įtraukti į Registrą, išregistruoti ar išbraukti Registro objektą iš Registro, įregistruoti ar įtraukti į Registrą pakeistus juridinio asmens steigimo dokumentus, įregistruoti ar įrašyti Registro duomenis, informaciją ar jų pakeitimus, raštu informuoja dokumentų ir duomenų teikėją apie nustatytus trūkumus nurodydami terminą jiems pašalinti.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

24.	Terminas priimti Taisyklių 15 punkte nurodytus sprendimus skaičiuojamas nuo visų pateiktų dokumentų bei atlyginimo už registravimą gavimo dienos. Jeigu buvo nustatytas terminas trūkumams pašalinti, terminas priimti Taisyklių 15 punkte nurodytus sprendimus skaičiuojamas nuo patikslintų dokumentų pateikimo pašalinus nurodytus trūkumus dienos arba jei trūkumai nepašalinami – nuo nustatyto termino trūkumams pašalinti pasibaigimo.

25.	Dokumentų ir duomenų teikėjas, per nustatytą terminą pašalinęs trūkumus, patikslintus dokumentus gali pateikti asmeniškai arba paštu bet kuriam Klientų aptarnavimo padaliniui. Jei Dokumentų ir duomenų teikėjas dokumentus Registrui buvo pateikęs tiesiogiai elektroniniu būdu per Registrų centro savitarnos sistemą naudojantis JAREP, per nustatytą terminą pašalinus trūkumus, patikslinti dokumentai teikiami šios sistemos priemonėmis.

26. Patikslinti dokumentai pagal Taisyklių 25 punktą nepriimami, jeigu neatitinka Taisyklių 8–9 punktuose, išskyrus 9.6 papunktį, nurodytų reikalavimų.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

27.	Klientų aptarnavimo padalinio darbuotojas, priėmęs patikslintus dokumentus, Registrų centro Paslaugų apskaitos sistemoje nurodo pateiktus dokumentus, patikslina darbo vykdymo terminus, atspausdina Registrų centro Paslaugų apskaitos sistemoje suformuotą prašymą ir pateikia dokumentų ir duomenų teikėjui pasirašyti.

28.	Kai per nustatytą terminą pašalinus trūkumus pateikiami ir priimami patikslinti dokumentai, atliekami šių Taisyklių 16 punkte, o atitinkamai pagal dokumentų ir duomenų teikėjo pateikto prašymo pobūdį atskirais atvejais taip pat ir Taisyklių 17 punkte nurodyti veiksmai.

29.	Jeigu per nustatytą terminą trūkumai nepašalinami arba pašalinami ne visi nurodyti trūkumai:

29.1. Registro tvarkytojas priima sprendimą atsisakyti įregistruoti ar įtraukti į Registrą, išregistruoti ar išbraukti Registro objektą iš Registro, įregistruoti ar įtraukti į Registrą pakeistus juridinio asmens steigimo dokumentus, įregistruoti ar įrašyti Registro duomenis, informaciją ar jų pakeitimus, ir apie tai praneša dokumentų ir duomenų teikėjui bei nurodo atsisakymo motyvus ir sprendimo apskundimo tvarką;

Papunkčio pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

29.2. pateiktų dokumentų originalai grąžinami dokumentų ir duomenų teikėjui kartu su sprendimu atsisakyti įregistruoti ar įtraukti į Registrą, išregistruoti ar išbraukti Registro objektą iš Registro, įregistruoti ar įtraukti į Registrą pakeistus juridinio asmens steigimo dokumentus, įregistruoti ar įrašyti Registro duomenis, informaciją ar jų pakeitimus, o Registrų centre saugomos grąžintų dokumentų kopijos.

Papunkčio pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

30. Jeigu dokumentų ir duomenų teikėjas pageidavo atsiimti dokumentus asmeniškai, dokumentai saugomi iki jų atsiėmimo. Neatsiėmus dokumentų per 30 (trisdešimt) dienų, juridinio asmens įregistruoti steigimo dokumentai įdedami saugoti į juridinio asmens bylą, kiti grąžintini dokumentai saugomi atskirai suformuotoje byloje. Jeigu dokumentų ir duomenų teikėjas pageidavo atsiimti dokumentus prašyme nurodytame Klientų aptarnavimo padalinyje, dokumentai išsiunčiami prašyme nurodytam Klientų aptarnavimo padaliniui. Jei dokumentų ir duomenų teikėjas dokumentus Registro tvarkytojui pateikė tiesiogiai elektroniniu būdu per Registrų centro savitarnos sistemą naudodamasis JAREP, steigimo dokumentai, pasirašyti kvalifikuotu elektroniniu parašu, pateikiami šios sistemos priemonėmis.

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

Nr. VE-967 (1.3 E), 2022-12-28, paskelbta TAR 2022-12-28, i. k. 2022-27146

301. Įregistruojant ar įtraukiant į Registrą Registro objektą, jam suteikiamas devynių skaitmeninių ženklų kodas. Jis suteikiamas iš nepanaudotos 8-ių skaitmenų kodų aibės ir 9-tojo kontrolinio skaitmens, kuris apskaičiuojamas tokia tvarka: kiekvienas Registro objekto kodo skaitmuo yra dauginamas iš 1, 2, 3, 4, 5, 6, 7, 8 (svorių), pradedant nuo kodo kairės pusės; apskaičiuojama sandaugų suma, kuri dalijama iš 11; dalybos liekana, kuri turi būti mažesnė už 10, yra 9-asis, kontrolinis, Registro objekto kodo skaitmuo.

Papildyta punktu:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

31. Įregistravę ar įtraukę į Registrą Registro objektą, įregistravę ar įrašę pakeistus duomenis, Registrų centro struktūrinių padalinių darbuotojai Registro duomenų tvarkymo programoje suformuoja ir kvalifikuotu elektroniniu parašu pasirašo aktualų elektroninį sertifikuotą Registro išrašą (toliau – ESI). Suformuotas ESI yra saugomas Registre.

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

311. Įregistravus ar įtraukus į Registrą Registro objektą, ESI išduodamas neatlygintinai be atskiro prašymo. Kai įregistruojama uždaroji akcinė bendrovė, kurios akcininkas yra vienas asmuo, ESI gali būti išduodamas neatlygintinai dokumentų ir duomenų teikėjo prašymu arba iš karto įregistravus uždarąją akcinę bendrovę, arba vėliau, įregistravus akcininko duomenis Registre. Dokumentų ir duomenų teikėjui nepareiškus valios dėl ESI išdavimo, ESI išduodamas iš karto po uždarosios akcinės bendrovės, kurios akcininkas yra vienas asmuo, įregistravimo.

Papildyta punktu:

Nr. VE-145 (1.3 E), 2021-03-10, paskelbta TAR 2021-03-10, i. k. 2021-04949

32.	Registro objektas, norintis gauti prieigą prie savo ESI (prieigos raktą), turi pateikti Registro tvarkytojui nustatytos formos prašymą išduoti ESI. Prieiga prie ESI (prieigos raktas) išduodama tik konkrečiam Registro objektui ir išsiunčiama elektroniniu būdu Registro tvarkytojui pateiktais Registro objekto kontaktais (elektroninio pašto adresu ir trumpąja žinute į mobilųjį telefoną).

33.	ESI galioja iki duomenų ar informacijos pakeitimų įregistravimo Registre. Apie ESI galiojimo pasibaigimą Registro objektas informuojamas Registro tvarkytojui pateiktais Registro objekto kontaktais (elektroninio pašto adresu ir trumpąja žinute į mobilųjį telefoną).

IV SKYRIUS

KLAIDINGŲ REGISTRO DUOMENŲ IR INFORMACIJOS

TAISYMO TVARKA

34.	Klaidingi, netikslūs ar neišsamūs duomenys ar informacija Registre gali būti taisomi šiais atvejais:

34.1.	gavus dokumentų ir duomenų teikėjo prašymą;

34.2.	gavus duomenų, informacijos ir dokumentų gavėjo prašymą;

34.3.	gavus asmens, kurio duomenys ir (ar) informacija įrašyti į Registrą, prašymą;

34.4.	kai klaidą pastebi Registro tvarkytojas;

34.5.	gavus susijusio registro, valstybės informacinės sistemos ar klasifikatoriaus tvarkytojo pranešimą apie jam pateiktuose duomenyse pastebėtą klaidą.

35.	Klaidingi, netikslūs ar neišsamūs duomenys ar informacija Registre taisomi Nuostatų nustatyta tvarka.

36. Registrų centro struktūrinių padalinių darbuotojai atlieka šiuos veiksmus:

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

36.1.	išnagrinėję prašymą ar pranešimą ir jame nurodytus faktus patvirtinančius dokumentus, nustato, ar klaidingi Registro duomenys ir (ar) informacija atitinka įrašus Registro objekto dokumentų byloje esančiuose dokumentuose;

36.2.	nustatę Registro objekto dokumentų byloje esančių dokumentų įrašų ir Registro duomenų neatitikimą, ištaiso duomenis ir (ar) informaciją Registre.

37.	Klaidą patvirtinantis dokumentas ar informacija apie klaidos ištaisymą įrašoma į Registro duomenų bazę.

38.	Registro tvarkytojui priėmus Taisyklių 15.12 papunktyje nurodytą sprendimą, duomenys ir (ar) informaciją įrašomi ir tvirtinami Taisyklių 20–21 punktuose nustatyta tvarka.

39.	Nustačius, kad Registro duomenys ir (ar) informacija atitinka įrašus dokumentuose, kuriuos patvirtino Teisingumo ministerija, notaras arba sudarė steigėjai ar dalyviai, duomenys ir (ar) informacija netaisomi, išskyrus atvejus, kai apie klaidą sudarytuose dokumentuose informuoja Teisingumo ministerija ar notaras.

40.	Kai Registro objekto dokumentų byloje yra visi pagal tuo metu galiojusius teisės aktus išregistravimui atlikti būtini dokumentai ir Registro tvarkytojas turi pagrindą manyti, kad ankstesnės registravimo įstaigos pagal tuo metu galiojusius teisės aktus privalėjo tokį Registro objektą išregistruoti, tačiau jo neišregistravo, atlikus Taisyklių 36 punkte nurodytus veiksmus, Registro objektas išregistruojamas.

41.	Kai Registro tvarkytojas gauna informaciją ir dokumentus, patvirtinančius, kad Registro objektas yra pasibaigęs, tačiau Registre nėra įrašo apie Registro objekto išregistravimą ir Registro objekto dokumentų byla Registrui neperduota, Registro tvarkytojas raštu kreipiasi į Lietuvos Respublikos dokumentų ir archyvų įstatymo nustatytą subjektą, įgaliotą priimti likviduojamų Registro objektų dokumentus saugoti, prašydamas pateikti informaciją, ar Registro objekto dokumentų byla buvo perduota archyvui, arba patvirtinimą, kad archyvas tokios bylos neturi, ir į Valstybinę mokesčių inspekciją prie Lietuvos Respublikos finansų ministerijos dėl duomenų apie atsiskaitymą su biudžetais ir fondais arba patvirtinimo, kad tokių duomenų neturi. Gavęs nurodytą informaciją ir dokumentus, Registro tvarkytojas išregistruoja Registro objektą.

V SKYRIUS

REGISTRO OBJEKTO dokumentų bylų

formavimas

42. Registre įregistruotam Registro objektui, išskyrus Lietuvos Respublikos juridinių asmenų filialus ir atstovybes, suformuojama dokumentų byla. Lietuvos Respublikos juridinių asmenų filialų ir atstovybių dokumentai saugomi juridinio asmens, įsteigusio filialą ar atstovybę, dokumentų byloje. Jeigu užsienio valstybės juridinis asmuo ar kita organizacija įsteigia daugiau nei vieną filialą ar atstovybę, jų steigimo dokumentai saugomi vieno iš jo filialų ar atstovybių dokumentų byloje, o kitų filialų ar atstovybių dokumentų bylose pateikiama nuoroda į šią bylą. Dokumentų byloje kaupiami ir saugomi Registro tvarkytojui pateikti dokumentai, kurių pagrindu Registre įregistruoti duomenys ar įrašyta informacija.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

43.	Registro objektų dokumentų bylos tvarkomos Registrų centro generalinio direktoriaus nustatyta tvarka ir saugomos Registrų centro archyve.

44. Laikinai įrašius į Registrą steigiamo Registro objekto pavadinimą, taip pat laikinai įrašius į Registrą keičiamą įregistruoto ar į Registrą įtraukto Registro objekto pavadinimą, prašymas laikinai įrašyti į Registrą pavadinimą ir su juo susiję dokumentai saugomi Registrų centro dokumentacijos plane numatytoje byloje.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

45. Neteko galios nuo 2020-12-09

Punkto naikinimas:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

46. Jeigu keičiama Registro objekto, išskyrus Lietuvos Respublikos juridinių asmenų filialus ar atstovybes, buveinė, Registro objekto dokumentų byla Registrų centro struktūriniam padaliniui perduodama tik sutvarkius Registro objekto duomenis ir dokumentų bylą bei nustatyta tvarka įkėlus dokumentus į elektroninį dokumentų archyvą.

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

47.	Jeigu išregistruojamas Lietuvos Respublikos juridinio asmens filialas ar atstovybė, jų dokumentai saugomi juridinio asmens, įsteigusio filialą ar atstovybę, dokumentų byloje. Išregistruoto juridinio asmens dokumentų byla saugoma Registrų centro archyve.

48.	Jeigu užsienio juridinis asmuo yra įsteigęs kelis filialus ar atstovybes ir išregistruojamas filialas ar atstovybė, kurio dokumentų byloje saugomi steigėjo dokumentai, šie dokumentai toliau saugomi užsienio juridinio asmens anksčiausiai įregistruoto filialo ar atstovybės dokumentų byloje.

49. Nuostatuose nurodyti dokumentai saugomi ir skaitmenine forma. Taisyklių 47–48 punktai netaikomi, jeigu dokumentai Registro tvarkytojui pateikti tiesiogiai elektroniniu būdu per Registrų centro savitarnos sistemą naudojantis JAREP ir yra saugomi tik elektroniniame dokumentų archyve.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

VI SKYRIUS

LAIKINAS PAVADINIMO ĮRAŠYMAS Į REGISTRĄ

50.	Laikinai įrašydamas Registro objekto pavadinimą į Registrą, Registro tvarkytojas patikrina, ar Registro objekto pavadinimas nėra tapatus:

50.1.	įregistruotiems Registro objektų pavadinimams;

50.2.	laikinai į Registrą įrašytiems Registro objektų pavadinimams;

50.3.	įregistruotiems Lietuvos Respublikos arba Europos Sąjungos prekių ženklams bei tarptautinės registracijos prekių ženklams, kurių registracija yra išplėsta Lietuvos Respublikoje;

50.4.	anksčiau pateiktuose prašymuose dėl Registro objekto įregistravimo, jo pavadinimo keitimo ar laikino įrašymo į Registrą nurodytiems pavadinimams.

51.	Laikoma, kad pavadinimas netapatus, kai nesutampa bent viena raidė ar skaitmuo. Tikrinant Registro objekto pavadinimo tapatumą, nevertinami juridinio asmens teisinę formą nusakantys žodžiai ar jų santrumpos.

52. Jei pateikiamas prašymas laikinai įrašyti į Registrą steigiamos ar įsteigtos politinės partijos, jos filialo ar atstovybės, politinio komiteto, religinės bendruomenės ar bendrijos, jos filialo ar atstovybės pavadinimą, Registro tvarkytojas tikrina, ar jis nėra tapatus anksčiau išregistruotos politinės partijos, jos filialo ar atstovybės, politinio komiteto, religinės bendruomenės ar bendrijos, jos filialo ar atstovybės pavadinimui arba išregistruotam politinės partijos, jos filialo ar atstovybės, politinio komiteto, religinės bendruomenės ar bendrijos, jos filialo ar atstovybės pavadinimui.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

Nr. VE-967 (1.3 E), 2022-12-28, paskelbta TAR 2022-12-28, i. k. 2022-27146

53.	Jei pateikiamas prašymas laikinai įrašyti į Registrą filialo ar atstovybės pavadinimą, tikrinama, kad būtų įrašytas juridinio asmens pavadinimas ir žodis „filialas“ arba „atstovybė“.

54.	Nustačius, kad prašomas laikinai į Registrą įrašyti Registro objekto pavadinimas yra tapatus įregistruotam Lietuvos Respublikos arba Europos Sąjungos prekės ženklui bei tarptautinės registracijos prekės ženklui, kurių registracija yra išplėsta Lietuvos Respublikoje, pavadinimas įrašomas į Registrą, jeigu prekių ženklo savininkas sutinka, kad jo prekių ženklas būtų panaudotas pavadinime. Nurodytas sutikimas nereikalingas, jeigu dokumentų ir duomenų teikėjas, norintis įregistruoti Registro objektą, pakeisti Registro objekto pavadinimą, ir prekės ženklo savininkas yra tas pats asmuo.

55. Neteko galios nuo 2020-12-09

Punkto naikinimas:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

56. Neteko galios nuo 2020-12-09

Punkto naikinimas:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

57.	Dokumentų ir duomenų teikėjui, pateikusiam prašymą laikinai įrašyti pavadinimą į Registrą, ne vėliau kaip kitą darbo dieną nuo pavadinimo įrašymo į Registrą išduodama asmeniškai arba išsiunčiama jo prašyme nurodytu elektroninio pašto adresu šį faktą patvirtinanti Registro tvarkytojo nustatytos formos pažyma. Priėmus sprendimą neįrašyti į Registrą pavadinimo, dokumentų ir duomenų teikėjui išduodama asmeniškai arba elektroniniu paštu išsiunčiama Registro tvarkytojo nustatytos formos pažyma, kurioje nurodoma šio sprendimo priežastis. Jeigu prašymas buvo pateiktas elektroniniu būdu per Registrų centro savitarnos sistemą naudojantis JAREP, pažymos išduodamos šios sistemos priemonėmis.

58.	Jeigu per 6 (šešis) mėnesius nuo prašymo laikinai įrašyti pavadinimą į Registrą pateikimo Registro tvarkytojui dienos Registro objektas neįregistruojamas ar neįtraukiamas į Registrą arba Registro objekto pavadinimas nepakeičiamas, laikinai įrašytas pavadinimas išbraukiamas iš Registro duomenų bazės.

VII SKYRIUS

Juridinio asmens likvidavimas Juridinių asmenų registro tvarkytojo iniciatyva

59. Registro tvarkytojas turi teisę inicijuoti juridinio asmens likvidavimą gavęs Nuostatų 187 punkte nurodytą valstybės institucijų siūlymą ar teismo pavedimą arba savo iniciatyva nustatęs bent vieną iš Civilinio kodekso 2.70 straipsnio 1 dalyje nurodytų aplinkybių.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

60.	Esant Civilinio kodekso 2.70 straipsnio 1 dalies 2 punkte nurodytai aplinkybei, 6 (šešių) mėnesių laikotarpis skaičiuojamas nuo valdymo organų narių išregistravimo iš Registro dienos arba nuo juridinio asmens įregistravimo Registre dienos, jei valdymo organo narių duomenys nebuvo pateikti registruoti Registro tvarkytojui per 6 (šešis) mėnesius nuo juridinio asmens įregistravimo Registre. Esant Civilinio kodekso 2.70 straipsnio 1 dalies 3 punkte nurodytai aplinkybei, 6 (šešių) mėnesių laikotarpis skaičiuojamas nuo Registro tvarkytojo pranešimo išsiuntimo dienos. Esant Civilinio kodekso 2.70 straipsnio 1 dalies 4 punkte nurodytai aplinkybei, 5 (penkerių) metų laikotarpis skaičiuojamas nuo duomenų ar informacijos paskutinio įregistravimo Registre dienos.

61. Gavęs valstybės institucijų siūlymą ar teismo pavedimą arba nustatęs bent vieną iš Civilinio kodekso 2.70 straipsnio 1 dalyje nurodytų aplinkybių, Registro tvarkytojas į Registro duomenų bazę įrašo žymas „Teritorinės valstybinės mokesčių inspekcijos pateikta informacija dėl siūlymo inicijuoti juridinio asmens likvidavimą“, „Teisingumo ministerijos pateikta informacija dėl siūlymo inicijuoti juridinio asmens likvidavimą“ arba „Teismo pavedimas inicijuoti juridinio asmens likvidavimą“ bei „Numatomas inicijuoti likvidavimas Registro tvarkytojo iniciatyva pagal Civilinio kodekso 2.70 straipsnį“ ir Registre nurodytu juridinio asmens Nacionalinės elektroninių siuntų pristatymo naudojant pašto tinklą informacinės sistemos elektroninio pristatymo dėžutės (toliau – elektroninio pristatymo dėžutė) adresu bei Registre nurodytais juridinio asmens valdymo organo narių adresais išsiunčia pranešimą apie numatomą inicijuoti juridinio asmens likvidavimą, nurodydamas atsiradusias aplinkybes. Jeigu juridinio asmens elektroninio pristatymo dėžutės adresas Registre nenurodytas, pranešimas siunčiamas į juridinio asmens buveinę. Kai pranešimo išsiųsti Registre nurodytu juridinio asmens elektroninio pristatymo dėžutės adresu, buveinės ir (ar) valdymo organų narių adresais nėra galimybės, Registro tvarkytojas apie numatomą inicijuoti juridinio asmens likvidavimą viešai paskelbia Registro tvarkytojo leidžiamame Elektroniniame leidinyje ir šį pranešimą išsiunčia elektroninio pašto adresu korespondencijai, jeigu juridinis asmuo jį pateikęs Registro tvarkytojui. Nurodyto pranešimo išsiuntimo ar paskelbimo Elektroniniame leidinyje data įrašoma į Registro duomenų bazę.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

62. Neteko galios nuo 2020-12-09

Punkto naikinimas:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

63.	Registro tvarkytojas negali priimti sprendimo inicijuoti juridinio asmens likvidavimą, jeigu per 3 (tris) mėnesius nuo pranešimo apie numatomą inicijuoti juridinio asmens likvidavimą išsiuntimo ar paskelbimo Elektroniniame leidinyje dienos išnyko Civilinio kodekso 2.70 straipsnio 1 dalyje nurodytos aplinkybės arba juridinio asmens dokumentų ir duomenų teikėjas Registro tvarkytojui pateikia Nuostatų 189 punkte nurodytus dokumentus, paneigiančius šias aplinkybes.

64. Registro tvarkytojas, per 3 (tris) mėnesius nuo Taisyklių 61 punkte nurodyto pranešimo išsiuntimo ar viešo paskelbimo Elektroniniame leidinyje dienos negavęs Nuostatų 189 punkte nurodytų dokumentų, paneigiančių Civilinio kodekso 2.70 straipsnio 1 dalyje nurodytas aplinkybes, priima sprendimą inicijuoti juridinio asmens likvidavimą, kuris įforminamas programinėmis priemonėmis suformuojamu Registro įrašu, ir Registro duomenų bazėje įregistruoja juridinio asmens teisinį statusą „Inicijuojamas likvidavimas“. Įregistravęs teisinį statusą „Inicijuojamas likvidavimas“, Registro tvarkytojas išbraukia žymas „Teritorinės valstybinės mokesčių inspekcijos pateikta informacija dėl siūlymo inicijuoti juridinio asmens likvidavimą“, „Teisingumo ministerijos pateikta informacija dėl siūlymo inicijuoti juridinio asmens likvidavimą“ arba „Teismo pavedimas inicijuoti juridinio asmens likvidavimą“ bei „Numatomas inicijuoti likvidavimas Registro tvarkytojo iniciatyva pagal Civilinio kodekso 2.70 straipsnį“.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

Nr. VE-145 (1.3 E), 2021-03-10, paskelbta TAR 2021-03-10, i. k. 2021-04949

65.	Registro tvarkytojas juridinio asmens teisinį statusą „Inicijuojamas likvidavimas“ išregistruoja per 3 (tris) darbo dienas, kai:

65.1.	gauna teismo pranešimą apie sprendimą atšaukti inicijuojamą juridinio asmens likvidavimą;

65.2.	gauna teismo pranešimą apie ieškinio dėl skolininko prievolių įvykdymo ar bankroto bylos iškėlimą priėmimą.

66. Sprendimas dėl juridinio asmens likvidavimo priimamas suėjus 1 (vienerių) metų nuo juridinio asmens teisinio statuso „Iniciuojamas likvidavimas“ įregistravimo terminui, jeigu Registro tvarkytojas negauna teismo pranešimo apie prašymo atšaukti inicijuojamą juridinio asmens likvidavimą priėmimą arba Taisyklių 65.2 papunktyje nurodyto teismo pranešimo. Sprendimas dėl juridinio asmens likvidavimo taip pat priimamas gavus teismo pranešimą apie sprendimą inicijuojamo juridinio asmens likvidavimo neatšaukti. Sprendimas dėl juridinio asmens likvidavimo priimamas jį įforminant programinėmis priemonėmis suformuojamu Registro įrašu.

Punkto pakeitimai:

Nr. VE-145 (1.3 E), 2021-03-10, paskelbta TAR 2021-03-10, i. k. 2021-04949

67.	Registro tvarkytojas, priėmęs sprendimą likviduoti juridinį asmenį, Registro duomenų bazėje įregistruoja juridinio asmens teisinį statusą „Likviduojamas“ ir išregistruoja juridinio asmens valdymo organų narių duomenis. Registro tvarkytojo iniciatyva likviduotas juridinis asmuo išregistruojamas Nuostatų 200 punkto nustatyta tvarka.

VIII SKYRIUS

UŽsienio juridinio asmens AR KITOS ORGANIZACIJOS filialo Ar atstovybės išregistravimas pasibaigus steigėjui

671. Registro tvarkytojas, vadovaudamasis Nuostatų 210 punktu, turi teisę priimti sprendimą išregistruoti užsienio juridinio asmens ar kitos organizacijos filialą ar atstovybę (toliau šiame skyriuje – filialas ar atstovybė), jeigu filialo ar atstovybės steigėjas – juridinis asmuo ar kita organizacija pasibaigė.

672. Sprendimą dėl filialo ar atstovybės išregistravimo Registro tvarkytojas gali priimti, jeigu, vadovaudamasis viešai prieinama kitų valstybių registrų informacija, nustato, kad filialo ar atstovybės steigėjas yra išregistruotas iš atitinkamos valstybės registro, arba per Europos Sąjungos valstybių ir Europos ekonominei erdvei priklausančių valstybių narių centrinių, komercinių ir bendrovių registrų sąveikos sistemą gauna informaciją apie Europos Sąjungos valstybės ar Europos ekonominei erdvei priklausančios valstybės juridinio asmens, įsteigusio filialą ar atstovybę Lietuvos Respublikoje, išregistravimą ir per 30 dienų nuo šios informacijos gavimo negauna dokumentų ir duomenų teikėjo prašymo ir dokumentų dėl filialo ar atstovybės išregistravimo.

Punkto pakeitimai:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

673. Registro tvarkytojas, nustatęs Taisyklių 672 punkte nurodytas aplinkybes, priima sprendimą dėl filialo ar atstovybės išregistravimo ir ne vėliau kaip per penkias darbo dienas išregistruoja filialą ar atstovybę iš Registro.

Papildyta skyriumi:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

IX SKYRIUS

DOKUMENTŲ, Duomenų ir informacijos

TEIKIMAS IR GAVIMAS

Skyriaus numeracijos pakeitimas:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

68.	Registro duomenys, Registre kaupiami dokumentai ir bet kokia kita Registrui pateikta informacija yra vieša. Registro duomenys, informacija, elektroninių dokumentų nuorašai ir dokumentų kopijos gavėjams teikiami pagal duomenų teikimo sutartis su Registro tvarkytoju (daugkartinio teikimo atvejais) arba gavėjo prašymus suteikti Registro duomenis (vienkartinio teikimo atvejais).

Punkto pakeitimai:

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

69. Asmuo, norėdamas sudaryti duomenų teikimo sutartį su Registro tvarkytoju (toliau – pareiškėjas), turi pateikti Registro tvarkytojui rašytinį prašymą, kuriame turi būti nurodytas duomenų naudojimo tikslas, duomenų gavimo teisinis pagrindas, prašomų teikti duomenų apimtis, duomenų gavimo būdas, pareiškėjo kontaktiniai duomenys.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

70. Registro tvarkytojas, gavęs prašymą sudaryti duomenų teikimo sutartį, įvertina, ar nėra aplinkybių, dėl kurių duomenų teikimo sutartis negali būti sudaryta. Jeigu tokių aplinkybių nėra, Registro tvarkytojas parengia duomenų teikimo sutarties projektą, priešingu atveju – informuoja asmenį apie nustatytas aplinkybes, dėl kurių duomenų teikimo sutartis negali būti sudaryta, ir pasiūlo jas pašalinti. Jei nurodytas aplinkybes atsisakoma pašalinti arba yra kitų aplinkybių, dėl kurių duomenų teikimo sutartis negali būti sudaryta, Registro tvarkytojas priima sprendimą atsisakyti sudaryti duomenų teikimo sutartį, nurodydamas atsisakymo motyvus bei sprendimo apskundimo tvarką, ir apie tai raštu informuoja pareiškėją. Prašymas išnagrinėjamas per teisės aktuose nustatytus terminus.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

71. Neteko galios nuo 2020-12-09

Punkto naikinimas:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

72. Gavėjai prašymus suteikti Registro duomenis Registro tvarkytojui gali teikti asmeniškai arba paštu bet kuriam Klientų aptarnavimo padaliniui, elektroninių ryšių priemonėmis, kuriomis galima tinkamai identifikuoti asmens parašą ir užtikrinti teksto apsaugą, arba tiesiogiai elektroniniu būdu per Registrų centro savitarnos sistemą naudojantis JAREP. Prašyme suteikti Registro duomenis turi būti nurodytas duomenų naudojimo tikslas, duomenų gavimo teisinis pagrindas, prašomų teikti duomenų apimtis, duomenų gavimo būdas, gavėjo kontaktiniai duomenys.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

73. Registro duomenys, informacija, elektroninių dokumentų nuorašai ir dokumentų kopijos gavėjams teikiami atlygintinai, išskyrus Valstybės informacinių išteklių valdymo įstatymo 29 straipsnio 3 dalyje nurodytus atvejus. Atlyginimo dydį nustato Lietuvos Respublikos Vyriausybė. Registro duomenys, informacija, elektroninių dokumentų nuorašai ir dokumentų kopijos pagal gavėjų prašymus teikiami, kai sumokamas atlyginimas. Registro duomenis, informaciją, elektroninių dokumentų nuorašus ir dokumentų kopijas teikiant pagal duomenų teikimo sutartis, atlyginimo mokėjimo tvarka nustatoma duomenų teikimo sutartyje.

Punkto pakeitimai:

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

74.	Kiekvienas asmuo, pateikęs prašymą, turi teisę neatlygintinai susipažinti su Registro objekto dokumentų byloje saugomais dokumentais Registrų centro generalinio direktoriaus nustatyta tvarka.

75. Registro duomenys, informacija, elektroninių dokumentų nuorašai ir dokumentų kopijos teikiami raštu, žodžiu ir (arba) elektroninių ryšių priemonėmis; perduodami automatiniu būdu elektroninių ryšių tinklais; pateikiami peržiūrėti leidžiamosios kreipties būdu internetu arba elektroninių ryšių tinklais.

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

76. Gavėjui teikiami Registro duomenų ir informacijos išrašai tvirtinami žymomis „Išrašas tikras“, dokumentų kopijos – „Kopija tikra“, o elektroninių dokumentų nuorašai – „Nuorašas tikras“, išskyrus tuos atvejus, kai gavėjas prašyme tokios žymos atsisako. Teikiamų Registro duomenų ir informacijos išrašų, dokumentų kopijų ar elektroninių dokumentų nuorašų tikrumo žymas sudaro žodžiai „Išrašas tikras“, „Kopija tikra“ ar „Nuorašas tikras“ ir:

76.1. tikrumą tvirtinančio darbuotojo pareigų pavadinimas, parašas, vardas (vardo raidė), pavardė, data ir antspaudas „Lietuvos Respublika. Valstybės įmonė Registrų centras“ – kai teikiama popierine forma;

76.2. tikrumą elektroniniu parašu tvirtinančio darbuotojo vardas, pavardė, žodžiai „Valstybės įmonė Registrų centras“ ir data – kai teikiama elektroniniu paštu;

76.3. žodžiai „Valstybės įmonė Registrų centras“ ir data – kai teikiama elektroniniu būdu per Registrų centro savitarnos sistemą.

Punkto pakeitimai:

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

761. Registro duomenų ir informacijos išrašai, dokumentų kopijos ar elektroninių dokumentų nuorašai, kurie teikiami elektroniniu būdu per Registrų centro savitarnos sistemą, tvirtinami Registrų centro kvalifikuotu elektroniniu spaudu.

Papildyta punktu:

Nr. VE-287 (1.3 E), 2022-04-20, paskelbta TAR 2022-04-20, i. k. 2022-08019

Punkto pakeitimai:

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

77.	Jei Registro duomenų ir informacijos išrašas, elektroninio dokumento nuorašas ar dokumento kopija susideda iš kelių lapų, visi lapai turi būti susegti, paskutiniame lape rašoma žyma pagal Taisyklių 76 punkte nustatytus reikalavimus.

Punkto pakeitimai:

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

78.	Registro tvarkytojo išduodamuose Registro duomenų ir informacijos išrašuose, elektroninių dokumentų nuorašuose, dokumentų kopijose taip pat nurodoma, kad šie duomenų ir informacijos išrašai, elektroninių dokumentų nuorašai, dokumentų kopijos turi prima facie galią.

Punkto pakeitimai:

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

79.	Popierinės dokumento kopijos antrasis ir kiti lapai išduodami tik kartu su pirmuoju lapu. Elektroninių dokumentų kopijų lapai išduodami visi kartu.

80. Teikiami trumpasis (identifikacinių duomenų), trumpasis (identifikacinių duomenų, išskyrus vadovo), pagrindinių duomenų, išplėstinis ir išplėstinis su istorija Registro išrašai bei ESI. Registro išrašai gali būti teikiami ir anglų kalba, jei tam yra sukurtos ir parengtos programinės priemonės. Registro duomenys ir informacija taip pat teikiami išduodant pažymas, teikiant pagal Registro duomenis ir Registro informaciją parengtą apibendrintą, susistemintą ar kitaip apdorotą informaciją. Duomenų gavėjų, kuriems duomenys teikiami pagal sutartį, prašymu Registro tvarkytojas teikia Registre suteiktų paslaugų išklotines (vartotojo veiksmų protokolus).

Punkto pakeitimai:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

Nr. VE-535 (1.3 E), 2021-09-01, paskelbta TAR 2021-09-01, i. k. 2021-18564

81.	Trumpajame (identifikacinių duomenų) Registro išraše apie juridinį asmenį nurodoma:

81.1.	pavadinimas;

81.2.	kodas;

81.3.	teisinė forma;

81.4.	teisinis statusas;

81.5.	buveinė (adresas);

81.51. elektroninio pristatymo dėžutės adresas;

Papildyta papunkčiu:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

81.6.	vadovo vardas ir pavardė; jei nustatytos, vadovo teisių ribos;

81.7.	įsteigimo data;

81.8.	įregistravimo data;

81.9.	išregistravimo data;

81.10.	kontaktinė informacija (telefono ryšio numeris, faksimilinio telefono ryšio numeris, elektroninio pašto adresas, interneto svetainės adresas).

811. Trumpajame (identifikacinių duomenų, išskyrus vadovo) Registro išraše apie juridinį asmenį nurodomi Taisyklių 81 punkte nurodyti duomenys, išskyrus 81.6 papunktyje nurodytus duomenis. Trumpasis (identifikacinių duomenų, išskyrus vadovo) Registro išrašas teikiamas tik leidžiamosios kreipties būdu internetu ar elektroninių ryšių tinklais, kai duomenų teikimas vyksta tarp informacinių sistemų arba registrų.

Papildyta punktu:

Nr. VE-535 (1.3 E), 2021-09-01, paskelbta TAR 2021-09-01, i. k. 2021-18564

82.	Trumpajame (identifikacinių duomenų) Registro išraše apie filialą ar atstovybę nurodoma:

82.1.	filialą ar atstovybę įsteigusio juridinio asmens kodas ir pavadinimas;

82.2.	filialo ar atstovybės:

82.2.1.	pavadinimas;

82.2.2.	kodas;

82.2.3.	buveinė (adresas);

82.2.31. filialo ar atstovybės elektroninio pristatymo dėžutės adresas;

Papildyta papunkčiu:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

82.2.4.	vadovo vardas ir pavardė; jei nustatytos, vadovo teisių ribos;

82.2.5.	įsteigimo data;

82.2.6.	įregistravimo data;

82.2.7.	išregistravimo data;

82.2.8.	kontaktinė informacija (telefono ryšio numeris, faksimilinio telefono ryšio numeris, elektroninio pašto adresas, interneto svetainės adresas).

821. Trumpajame (identifikacinių duomenų, išskyrus vadovo) Registro išraše apie filialą ar atstovybę nurodomi Taisyklių 82 punkte nurodyti duomenys, išskyrus 82.2.4 papunktyje nurodytus duomenis. Trumpasis (identifikacinių duomenų, išskyrus vadovo) Registro išrašas teikiamas tik leidžiamosios kreipties būdu internetu ar elektroninių ryšių tinklais, kai duomenų teikimas vyksta tarp informacinių sistemų arba registrų.

Papildyta punktu:

Nr. VE-535 (1.3 E), 2021-09-01, paskelbta TAR 2021-09-01, i. k. 2021-18564

83.	Pagrindinių duomenų Registro išraše apie juridinį asmenį, be duomenų ir informacijos, nurodytų Taisyklių 81 punkte, nurodoma:

83.1.	duomenys apie valdymo organų narius (vardas, pavardė), taip pat nurodant valdymo organo pirmininką, valdymo organų narių teisių ribos, jei tokios nustatytos;

83.2.	duomenys apie asmenis, turinčius teisę juridinio asmens vardu sudaryti sandorius;

83.3.	taisyklė, pagal kurią asmenys veikia juridinio asmens vardu;

83.4.	paramos gavėjo statuso suteikimo data;

83.5.	veiklos apribojimai;

83.6.	įstatinio kapitalo dydis;.

83.7. duomenys apie asmenis, kuriems suteikta teisė juridinio asmens vardu naudotis elektroninėmis paslaugomis.

Papildyta papunkčiu:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

84.	Pagrindinių duomenų Registro išraše apie filialą ar atstovybę, be duomenų ir informacijos, nurodytų Taisyklių 82 punkte, nurodoma:

84.1.	duomenys apie valdymo organų narius (vardas, pavardė), taip pat nurodant valdymo organo pirmininką, valdymo organų narių teisių ribos, jei tokios nustatytos;

84.2.	veiklos trukmė, jeigu ji ribota.

85.	Išplėstiniame Registro išraše nurodomi visi Registre įregistruoti aktualūs Registro objekto duomenys ir informacija.

86.	Išplėstiniame su istorija Registro išraše nurodomi visi Registre įregistruoti aktualūs ir archyviniai duomenys ir informacija.

87.	ESI nurodomi visi išplėstinio išrašo duomenys, išskyrus duomenis ir informaciją apie Registrui pateiktus dokumentus, tarp jų ir metinių finansinių ataskaitų rinkinių pateikimą.

871. Nuostatų 18.11 papunktyje nurodytas duomuo – Europos unikalus atpažinties kodas Registro išrašuose nenurodomas.

Papildyta punktu:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

88. Registre kaupiamų dokumentų kopijos ir Registro išrašai turi būti parengti ne vėliau kaip per 5 (penkias) darbo dienas, o ESI – per 3 (tris) darbo dienas nuo prašymo gavimo ir atlyginimo sumokėjimo.

Punkto pakeitimai:

Nr. VE-145 (1.3 E), 2021-03-10, paskelbta TAR 2021-03-10, i. k. 2021-04949

X SKYRIUS

BAIGIAMOSIOS NUOSTATOS

Skyriaus numeracijos pakeitimas:

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

89. Neteko galios nuo 2020-12-09

Punkto naikinimas:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

90. Neteko galios nuo 2020-12-09

Punkto naikinimas:

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

91.	Pasikeitus Taisyklėse nurodytų norminių teisės aktų nuostatoms ar netekus jiems galios arba įsigaliojus naujiems norminiams teisės aktams, kurie kitaip reguliuoja Taisyklėse aptariamus klausimus, Taisyklėmis vadovaujamasi tiek, kiek jos neprieštarauja norminiams teisės aktams, kartu atsižvelgiant į pasikeitusį, norminiuose teisės aktuose įtvirtintą teisinį reguliavimą.

______________________________________

Pakeitimai:

1.

VĮ Registrų centras, Įsakymas

Nr. NVE-304 (1.3 E), 2020-12-08, paskelbta TAR 2020-12-08, i. k. 2020-26560

Dėl valstybės įmonės Registrų centro generalinio direktoriaus 2019 m. gruodžio 18 d. įsakymo Nr. VE-639 (1.3 E) „Dėl Juridinių asmenų registro tvarkymo taisyklių patvirtinimo“ pakeitimo

2.

VĮ Registrų centras, Įsakymas

Nr. VE-145 (1.3 E), 2021-03-10, paskelbta TAR 2021-03-10, i. k. 2021-04949

Dėl valstybės įmonės Registrų centro generalinio direktoriaus 2019 m. gruodžio 18 d. įsakymo Nr. VE-639 (1.3 E) „Dėl Juridinių asmenų registro tvarkymo taisyklių patvirtinimo“ pakeitimo

3.

VĮ Registrų centras, Įsakymas

Nr. VE-535 (1.3 E), 2021-09-01, paskelbta TAR 2021-09-01, i. k. 2021-18564

Dėl valstybės įmonės Registrų centro generalinio direktoriaus 2019 m. gruodžio 18 d. įsakymo Nr. VE-639 (1.3 E) „Dėl Juridinių asmenų registro tvarkymo taisyklių patvirtinimo“ pakeitimo

4.

VĮ Registrų centras, Įsakymas

Nr. VE-156 (1.3 E), 2022-03-02, paskelbta TAR 2022-03-02, i. k. 2022-04123

Dėl valstybės įmonės Registrų centro generalinio direktoriaus 2019 m. gruodžio 18 d. įsakymo Nr. VE-639 (1.3 E) „Dėl Juridinių asmenų registro tvarkymo taisyklių patvirtinimo“ pakeitimo

5.

VĮ Registrų centras, Įsakymas

Nr. VE-287 (1.3 E), 2022-04-20, paskelbta TAR 2022-04-20, i. k. 2022-08019

Dėl valstybės įmonės Registrų centro generalinio direktoriaus 2019 m. gruodžio 18 d. įsakymo Nr. VE-639 (1.3 E) „Dėl Juridinių asmenų registro tvarkymo taisyklių patvirtinimo“ pakeitimo

6.

VĮ Registrų centras, Įsakymas

Nr. VE-459 (1.3 E), 2022-06-21, paskelbta TAR 2022-06-21, i. k. 2022-13295

Dėl valstybės įmonės Registrų centro generalinio direktoriaus 2019 m. gruodžio 18 d. įsakymo Nr. VE-639 (1.3 E) „Dėl Juridinių asmenų registro tvarkymo taisyklių patvirtinimo“ pakeitimo

7.

Valstybės įmonė Registrų centras, Įsakymas

Nr. VE-967 (1.3 E), 2022-12-28, paskelbta TAR 2022-12-28, i. k. 2022-27146

Dėl valstybės įmonės Registrų centro generalinio direktoriaus 2019 m. gruodžio 18 d. įsakymo Nr. VE-639 (1.3 E) „Dėl Juridinių asmenų registro tvarkymo taisyklių patvirtinimo“ pakeitimo